钦定古今图书集成/方舆汇编/职方典/第1438卷 > 浔州府风俗考 通志
## 钦定古今图书集成/方舆汇编/职方典/第1438卷 > 浔州府风俗考 通志

本府。〈桂平县附郭。〉

《古图经》云：“平南罕习军旅，尤慕文儒，不忧冻馁，颇勤农务。”

《隋志》云：“人性轻悍，信巫鬼，重淫祠。”

《椎髻箕踞》，乃其旧风。

《风土记》云：“力耕为业，不产蚕丝。人物纯和，无事谄诈。”

《浔江志》曰：“浔虽古荒服，沃壤颇多，山水奇秀，民淳讼简，人多儒业。”

《怀泽志》云：贵县土风尚朴，不事华饰，不机巧取利。士多志学，虽贫亦延师教子，尚有质朴古风。《平南志》云：“好勤谨，尚俭素。”

《图经》云：“自唐大中以后，人习礼仪，衣服巾带如中国焉。”

《一统志》云：“婚用槟榔，以当委禽。”

《贵州志》云：“彝獠杂处，自谷永、陆绩始迪《诗》《书》礼乐之化。”

《浔江学记》：“郁江东注，土无氛恶，蛮溪猺洞，不际其境。民之从化，岂偶然哉？”

浔阳虽属岭徼，风俗不殊中土。自明道、伊川，流风化衍，士子翕然向学，故历代科名，不乏才士间生。层峦叠嶂而外，猺獞杂居，山谷中，丛箐篁而屋，衣租食税，自为酋长，虽有内猺、外猺、贼獞、“山子” 之别，惟狼差近于汉人，其馀皆左握刀，右持枪。妇人椎髻卉裳，男子帕首裤靴，饮食诡秽，与居民迥别。其俗僰田蛊树，其言语侏𠌯，其人以强弩药矢耕作，睚眦相仇，婴儿妇女皆佩刀剑，取人头，色不变，急则挺而走险，悬崖绝𪩘，捷比猱升，喜则人，怒则兽，杯酒结党，杀吏民以为常。仇机毒矢以相待，军士撞搪，呼号相应和，溪峒林樾多焉。

县居百粤之中，士民狼猺杂处，山多田少，土瘠民贫。士子肄业，闻见不及中州。衣冠礼仪，夙尚淳朴。其民惟知耕凿，不谙经营，朴实愚鲁，不事刁顽。至于狼猺，性多慓悍。语音𫛞舌，好穿青蓝短衣长裤，跣足蓬头。妇人多穿红绿两截围裙。男妇喜讴歌，好唱和。男女不避嬚疑，婚姻不忌失礼。又有一种号为“山子” ，皆姓“槃。” 称为《槃瓠》之后，不食粮田，惟辟山种植，揜取禽兽而食。尝其土淡，则迁而去之。

平南县

民淳性朴，好义业农，不事商贾，士悦《诗》《书》而敦礼让。自唐宋暨兹，文风媲美中州。此外则或居荒鄙，或居深谷之间，别有狼、猺、獞三种，猺分内外两般，惟内猺去城七十馀里，土名“罗运” 等窠，𪩘碧峰高，绿林路梗，故其人鸟音豺性，罕与外通，恣负嵎，嗜侵掠。若次层猺人则食毛输税，稍遵王化。狼民原系土州队卒调居山口，且耕且守，以御内猺，性勇悍而乐耕桑。獞民则系山外荒鄙之民，耕凿为生，性朴野，亡机巧。混沌之遗风犹有存者。若南岸劳莫，会议多，逋粮梗化，亦有读书忠信者。

贵县

民性朴实，附郭者读书业农，犹有衣冠之制，嫁娶之礼。至五山、九怀、猺、狼、獞类，则性顽好盗。男皆科头服苎，出入常佩利刃。偶有不合，父子操戈。女子不髻不履，短衣绣裙。婚姻以春夏之际，唱歌互答为媒。